b'\n_START_ARTICLE_\nParc Zool\xc3\xb2gic de Barcelona\n_START_SECTION_\nHist\xc3\xb2ria\n_START_PARAGRAPH_\nLes primeres col\xc2\xb7leccions zool\xc3\xb2giques van sorgir com a evid\xc3\xa8ncia de la riquesa dels monarques. A l\'\xc3\x80sia, l\'emperador Wu ja tenir un parc zool\xc3\xb2gic que envoltava el seu palau imperial l\'any 1150 aC. Alguns monestir medievals acollien animals ex\xc3\xb2tics provinents de donatius. L\'obsequi de feres era freq\xc3\xbcent entre la noblesa europea. A Barcelona, Alfons XIII va reunir tota una col\xc2\xb7lecci\xc3\xb3 zool\xc3\xb2gica al Palau Menor o de la Reina._NEWLINE_A finals del segle XIX, Llu\xc3\xads Mart\xc3\xad i Codolar va crear una col\xc2\xb7lecci\xc3\xb3 zool\xc3\xb2gica pr\xc3\xb2pia, i a la primavera del 1892 la va oferir a l\'Ajuntament de Barcelona. El llavors alcalde Manuel Porcar va aprovar l\'adquisici\xc3\xb3 dels animals i la seva posterior exposici\xc3\xb3 en un recinte p\xc3\xbablic, el Parc de la Ciutadella. El Ple Municipal ho aprovaria el 26 d\'abril del mateix any i el 19 de maig comen\xc3\xa7arien els treballs d\'adequaci\xc3\xb3 dels espais. Francesc d\'Ass\xc3\xads Darder va rebre l\'enc\xc3\xa0rrec d\'organitzar la col\xc2\xb7lecci\xc3\xb3 zool\xc3\xb2gica i l\'arquitecte municipal Pere Falqu\xc3\xa9s i Urp\xc3\xad va ser el responsable de l\'execuci\xc3\xb3 de les obres. Finalment, el Jard\xc3\xad Zool\xc3\xb2gic fou obert al p\xc3\xbablic el 24 de setembre de 1892, coincidint amb la Festa de la Merc\xc3\xa8, acollint els animals que havien sigut traslladats des de la Granja Vella, tot i que no se va celebrar cap cerim\xc3\xb2nia d\'inauguraci\xc3\xb3. _NEWLINE_El conjunt inicial ocupava una franja d\'uns 200 metres al passeig dels Oms, actual carrer de Wellington. Els animals estaven distribu\xc3\xafts en tres grans grups (primats, animals aqu\xc3\xa0tics i quadr\xc3\xbapedes) seguint les recomanacions de Manuel Mir i Navarro, catedr\xc3\xa0tic de Ci\xc3\xa8ncies Naturals de l\'Institut d\'Ensenyament Secundari de Barcelona. Curiosament, una de les principals fonts inicials de finan\xc3\xa7ament fou la venda d\'ous i cries de la col\xc2\xb7lecci\xc3\xb3, ja que l\'acc\xc3\xa9s al recinte fou gratu\xc3\xaft fins als anys 20. _NEWLINE_La primera estrella del Parc fou un elefant batejat amb el nom de l\'Avi, un elefant que va esdevenir la primera icona del zool\xc3\xb2gic i que viuria fins al 1914.\n_START_SECTION_\nConsolidaci\xc3\xb3\n_START_PARAGRAPH_\nEl 1894 es va construir la casa dels lleons i el 1897 es public\xc3\xa0 el primer cat\xc3\xa0leg del Parc Zool\xc3\xb2gic i, dos anys despr\xc3\xa9s, el 1899, un complet dossier informatiu. La manutenci\xc3\xb3 dels animals es feia amb hortalisses i aliments d\'una Granja de Sant Andreu._NEWLINE_Com que l\'entrada era gratu\xc3\xafta, el Parc es finan\xc3\xa7ava amb la venda de cries d\'ocells, ous i \xc3\xa0necs, per\xc3\xb2 tamb\xc3\xa9 plomes, pells i fins i tot la femta dels animals. Tamb\xc3\xa9 feinen subhastes peri\xc3\xb2diques dels animals els quals tenien excedent._NEWLINE_Amb els anys es va plantejar el canvi d\'empla\xc3\xa7ament del zoo dins la ciutat. Es van estudiar empla\xc3\xa7aments com Montju\xc3\xafc, el Tibidabo, les Planes, el Pant\xc3\xa0 de Vallvidrera, el Tur\xc3\xb3 de la Peira o fins i tot el Park G\xc3\xbcell, on Nicolau Maria Rubi\xc3\xb3 i Tudur\xc3\xad va elaborar un avantprojecte arquitect\xc3\xb2nic. Per\xc3\xb2 finalment totes es van descartar per raons pressupost\xc3\xa0ries._NEWLINE_Amb motiu de l\'Exposici\xc3\xb3 Universal de 1929 el Parc de la Ciutadella va patir diversos canvis, com la creaci\xc3\xb3 del Saturno Park, un parc d\'atraccions. _NEWLINE_El Parc va ser utilitzat per la propaganda Franquista en conquerir la ciutat de Barcelona, dient que els rojos s\'havien menjat a part dels animals del zoo durant la Guerra Civil. La Vanguardia del 13 d\'agost de 1939 deia "Mientras Madrid se mor\xc3\xada de hambre, los concejales rojos se atracaban, sacrificando los animales del Parque Zool\xc3\xb3gico. Despr\xc3\xa9s de la guerra, Antoni Riera i Adroher, antic treballador del centre, va esdevenir director inter\xc3\xad del zoo entre 1934 i 1953. El 1944 van adquirir un nou elefant, anomenat Perla, que provenia d\'Hamburg i que moriria el 1953 a causa d\'una \xc3\xbalcera d\'est\xc3\xb2mac. El 1951 es va crear la Societat d\'Amics del Parc Zool\xc3\xb2gic, que es van comen\xc3\xa7ar a reunir a la cl\xc3\xadnica de l\'oftalm\xc3\xb2leg Ignasi Barraquer i posteriorment als Salons del C\xc3\xadrculo Equestre. Entre els seus membres hi havia el mateix Barraquer, Benet Perpi\xc3\xb1\xc3\xa0 i Francesc Vilardell, l\'industrial Nicolau Riera, Joaquim Dalmau, Salvador de Sam\xc3\xa0, entre altres. Antoni Jonch i Cuspinera seria el director del Parc Zool\xc3\xb2gic entre 1955 i 1985. Va ser el responsable de la recuperaci\xc3\xb3 de la instituci\xc3\xb3. _NEWLINE_A mitjans anys 50 es va plantejar la possibilitat de traslladar el Parc a Montju\xc3\xafc o d\'ampliar la seva superf\xc3\xadcie al Parc de la Ciutadella, passant de 2 a 12 hect\xc3\xa0rees, dins d\'un pla anomenat "Obres d\'Extensi\xc3\xb3 i Modernitzaci\xc3\xb3", en qu\xc3\xa8 es van invertir m\xc3\xa9s de 40 milions de les antigues pesetes. El 1959 es va crear el Servei Municipal del Parc Zool\xc3\xb2gic, presidit per l\'Alcalde, amb Antoni Jonch com a gerent. Amb l\'arribada de Josep Maria de Porcioles a l\'Alcaldia de Barcelona, va mostrar un inter\xc3\xa8s especial pel zoo, presidint fins i tot les reunions del Consell d\'Administraci\xc3\xb3 i aportant un volum de recursos important, aconseguint impulsar infraestructures com l\'Aquarama, l\'Aviari i el Terrari, i obtenint el seu reconeixement internacional. Durant el seu mandat la superf\xc3\xadcie del zoo va passar de 2,7 hect\xc3\xa0rees a 12, incorporant molts exemplars provinents d\'un centre d\'Ikunde, a l\'actual Guinea Equatorial. _NEWLINE_Els anys 60 es van promoure diverses campanyes per a promoure el zoo entre la ciutadania, com un concurs de cartells propagand\xc3\xadstics (guanyat el 1960 per l\'artista Miquel Jim\xc3\xa9nez Arnalot) o la campanya "Un dia en el zoo". Es van aconseguir uns tres milions de visitants (un mili\xc3\xb3 pagant-ne entrada). Fins i tot el general Francisco Franco va visitar les instal\xc2\xb7lacions el 18 de maig de 1960._NEWLINE_Fou tamb\xc3\xa9 el Centre d\'Ikunde qui va trobar el primer goril\xc2\xb7la alb\xc3\xad conegut, batejat amb el nom de Floquet de neu i que esdevindria el s\xc3\xadmbol del Parc durant d\xc3\xa8cades. El Centre fou actiu fins a finals dels 60, quan s\'inici\xc3\xa0 el proc\xc3\xa9s d\'independ\xc3\xa8ncia de la llavors anomenada Guinea Espanyola.\n_START_SECTION_\nEsp\xc3\xa8cies\n_START_PARAGRAPH_\nEl zoo de Barcelona cont\xc3\xa9 uns 4.000 animals de 400 esp\xc3\xa8cies, entre elles:\n_START_SECTION_\nMam\xc3\xadfers\n_START_PARAGRAPH_\nGoril\xc2\xb7la de plana occidental - orangutan de Borneo - mangabei gris - mona de Barbaria - \xc3\xb3s formiguer - hipop\xc3\xb2tam - llop ib\xc3\xa8ric - gasela dorcas sahariana\n_START_SECTION_\nAus\n_START_PARAGRAPH_\nJabir\xc3\xba - flamenc de Cuba - voltor negre - ping\xc3\xbc\xc3\xad de Humboldt - Papagai de front blau i espatlles grogues - gaig inca - guacamai de front vermell\n_START_SECTION_\nAmfibis\n_START_PARAGRAPH_\nFerreret - granota daurada - gripau com\xc3\xba.\n_START_SECTION_\nR\xc3\xa8ptils\n_START_PARAGRAPH_\nAnaconda - cocodril mar\xc3\xad - serp bastarda - drag\xc3\xb3 de Komodo - tortuga de peus vermells - iguana comuna - cobra d\'Egipte.\n_START_SECTION_\nArbres\n_START_PARAGRAPH_\nAl recinte del zoo hi ha m\xc3\xa9s de 300 esp\xc3\xa8cies vegetals entre arbres, palmeres i arbustos. S\'han comptabilitzat 1.191 arbres de 96 esp\xc3\xa8cies diferents, algunes amb m\xc3\xa9s de cent anys d\'antiguitat. Abunden els pl\xc3\xa0tans, les tipuanes, les falses ac\xc3\xa0cies, els pollancres, el c\xc3\xb2cul, l\'arauc\xc3\xa0ria, el ginkgo o l\'eritrina, d\'aquesta \xc3\xbaltima nom\xc3\xa9s n\'hi ha dos exemplars a Barcelona. La massa arbustiva \xc3\xa9s encara m\xc3\xa9s nombrosa, amb 228 esp\xc3\xa8cies i 35 esp\xc3\xa8cies de bolets, algunes de les quals han arribat per les espores i llavors transportades pels ocells o s\xc3\xb3n a les terres que es fan servir als terraris i d\'altres indrets.\n_START_SECTION_\nEsp\xc3\xa8cies en llibertat\n_START_PARAGRAPH_\nEl zoo de Barcelona tamb\xc3\xa9 \xc3\xa9s refugi per a alguns animals urbans perqu\xc3\xa8 \xc3\xa9s un lloc on hi troben un espai verd, aigua dol\xc3\xa7a, aigua salada i tamb\xc3\xa9 menjar. Hi ha molts animals que viuen al zoo, alguns dels quals s\xc3\xb3n poc comuns a Catalunya o que es troben propers a la seva extinci\xc3\xb3. N\'hi ha que s\xc3\xb3n vinguts de fora accidentalment dins l\'herba que es d\xc3\xb3na per menjar als herb\xc3\xadvors._NEWLINE_D\'esp\xc3\xa8cies de vertebrats n\'hi ha de tota mena, 5 d\'amfibis, 6 de r\xc3\xa8ptils (com ara el drag\xc3\xb3 com\xc3\xba o Tarentola mauritanica, i el drag\xc3\xb3 rosat o Hemidactylus turcicus), 12 de mam\xc3\xadfers amb 7 esp\xc3\xa8cies de ratpenats i una gran poblaci\xc3\xb3 d\'eri\xc3\xa7ons.\n_START_SECTION_\nCr\xc3\xadtiques\n_START_PARAGRAPH_\nEl Zoo de Barcelona ha estat objecte de diverses cr\xc3\xadtiques. El l\xc3\xadder municipal d\'ERC i antic responsable del zoo, Jordi Portabella va afirmar l\'any 2008 que "El zoo de Barcelona tenia prestigi com a instituci\xc3\xb3 dedicada a la conservaci\xc3\xb3 i la investigaci\xc3\xb3. Ara crec que s\'est\xc3\xa0 perdent"._NEWLINE_Tamb\xc3\xa9 ha estat criticat l\'acomiadament de la directora, Carme Mat\xc3\xa9, especialista en primats partid\xc3\xa0ria de la investigaci\xc3\xb3 com a objectiu en el zool\xc3\xb2gic, i la seva substituci\xc3\xb3 per una gestora de l\'empresa municipal BSM (Barcelona de Serveis Municipals) sense experi\xc3\xa8ncia en animals, per presumptes conflictes amb els interessos de l\'Ajuntament. El director general de BSM va afirmar que l\'acomiadament es va deure \xc3\xbanicament a raons de gesti\xc3\xb3._NEWLINE_La mort, el 2008, d\'un dels dos elefants amb qu\xc3\xa8 comptaven tamb\xc3\xa9 en va desencadenar algunes queixes. La declaraci\xc3\xb3 de l\'Ajuntament de buscar un nou exemplar perqu\xc3\xa8 acompanyi a l\'altre, va venir acompanyada de cr\xc3\xadtiques de veterinaris i empleats del zoo que van assegurar que "no \xc3\xa9s possible mantenir dos elefants en un espai que ronda els mil metres quadrats" \xe2\x80\x94l\'Associaci\xc3\xb3 Mundial de Zoos i Aquaris, WAZA, recomana com a m\xc3\xadnim el doble. L\'organitzaci\xc3\xb3 pels drets dels animals Libera! va iniciar una campanya sol\xc2\xb7licitant el trasllat de l\'altre exemplar, una elefanta nascuda lliure anomenada Susi, despr\xc3\xa9s de denunciar que aquesta es trobava en mal estat psicol\xc3\xb2gic. La campanya va rebre el suport de la Born Free Foundation aix\xc3\xad com de personalitats com l\'escriptor Jos\xc3\xa9 Saramago._NEWLINE_La pol\xc3\xadtica i periodista Pilar Rahola va criticar durament la negativa del Zoo a permetre que l\'elefanta fos traslladada, afirmant:_NEWLINE_"Susi ha de ser traslladada a un lloc millor, en companyia d\'altres elefants i amb un espai m\xc3\xa9s decent. Aquest lloc existeix. Per\xc3\xb2 el zoo sembla que no vol perdre al seu \xc3\xbanic elefant, potser amb la jur\xc3\xa0ssica idea del qual un zoo sense elefants \xc3\xa9s menys zoo. Tem p\xc3\xa8rdues econ\xc3\xb2miques? \xc3\x89s possible, encara que peregr\xc3\xad, per\xc3\xb2 en canvi no tem perdre la dignitat dels \xc3\xa9ssers vius que mostra. Molt il\xc2\xb7lustratiu de la seva pr\xc3\xb2pia dignitat."_NEWLINE_El 27 de febrer, Ra\xc3\xbcl Romeva, analista i pol\xc3\xadtic, aleshores diputat en el Parlament Europeu, va presentar el tema a la Comissi\xc3\xb3 del Parlament Europeu a manera d\'una pregunta escrita i va declarar "No crec que aquestes siguin les condicions adequades per a un elefant que, en la naturalesa, viatja grans dist\xc3\xa0ncies i viu en grups familiars de fins a cent animals". Tamb\xc3\xa9 va fer extensiva la den\xc3\xbancia a la situaci\xc3\xb3 de la resta d\'elefants en captivitat en zoos europeus.'